DEĊIŻJONI TAL-KUNSILL
tat-18 ta’ Lulju 2005
dwar il-konklużjoni, mill-Komunità Ewropea, tal-Ftehim dwar il-Konservazzjoni ta' l-Għasafar ta' l-Ilma Migratorji Afro-Ewroasjatiċi
(2006/871/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea u, b'mod partikolari, L-Artikolu 175(1), flimkien ma' l-Artikolu 300(2), l-ewwwel sentenza ta' l-ewwel subparagrafu, l-Artikolu 300(3), l-ewwel subparagrafu, u l-Artikolu 300(4), tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew (1),
Billi:
(1)
Il-Komunità hija Parti Kontraenti għall-Konvenzjoni dwar il-Konservazzjoni ta' l-Ispeċi Migratorji ta' l-Annimali Salvaġġi (il-Konvenzjoni ta' Bonn) (2)
(2)
L-Artikolu IV tal-Konvenzjoni ta' Bonn jipprevedi li jiġu konklużi ftehim reġjonali li, għal dawk l-ispeċi bi stat sfavorevoli ta' konservazzjoni (speċi msemmija fl-Appendiċi II), għandhom isiru kemm jista' jkun malajr.
(3)
L-għasafar ta' l-ilma tar-rotot migratorji Afro-Ewroasjatiċi, li huma speċi msemmija fl-Appendiċi II, jeħtieġu attenzjoni immedjata sabiex jittejjeb l-istat tagħhom ta' konservazzjoni u sabiex tinġabar informazzjoni bħala bażi għal deċiżjonijiet ta' ġestjoni tajba.
(4)
L-ewwel laqgħa tal-Partijiet għall-Konvenzjoni ta' Bonn sejħet għat-tfassil ta' Ftehim għall-Konservazzjoni ta’ l-Anatidi Paleartiċi tal-Punent. L-abbozz tal-ftehim ġie żviluppat sussegwentement sabiex jinkludi speċi oħra ta' għasafar ta' l-ilma migratorji.
(5)
Fil-qasam relevanti għal dan il-Ftehim, il-Komunità adottat id-Direttivi tal-Kunsill 79/409/KEE tat-2 ta' April 1979 dwar il-konservazzjoni ta' l-għasafar salvaġġi (3) u 92/43/KEE tal-21 ta' Mejju 1992 dwar il-konservazzjoni ta’ l-habitat naturali u tal-fawna u l-flora salvaġġa (4).
(6)
Il-Kummissjoni ħadet sehem f'isem il-Komunità, u skond id-direttivi negozjali mogħtija mill-Kunsill fis-7 ta' Ġunju 1995, fil-laqgħa ta' negozjati li saret mit-12 sas-16 ta' Ġunju 1995 fl-Aja. Din il-laqgħa adottat b'konsensus il-Ftehim dwar il-Konservazzjoni ta' l-Għasafar ta' l-Ilma Migratorji Afro-Ewroasjatiċi(il-Ftehim).
(7)
Il-Ftehim ġie miftuħ għall-iffirmar mis-16 ta' Ottubru 1995. Dan ġie ffirmat s'isem il-Komunità fl-1 ta' Settembru 1997. Daħal fis-seħħ fl-1 ta' Novembru 1999.
(8)
L-Artikolu X tal-Ftehim jipprevedi li kwalunkwe emenda lill-Annessi għandha tidħol fis-seħħ disgħin jum wara l-Laqgħa tal-Partijiet li fiha ġew adottati għall-Partijiet kollha, minbarra l-Partijiet li jdaħħlu riserva skond il paragrafu 6 tiegħu.
(9)
L-Annessi mal-Ftehim ġew emendati bir-Riżoluzzjonijiet approvati fl-ewwel Laqgħa tal-Partijiet, li saret f'Cape Town, fl-Afrika t'Isfel, f'Novembru 1999, u fit-tieni Laqgħa tal-Partijiet, li saret f'Bonn, il-Ġermanja, f'Settembru 2002.
(10)
Huwa issa opportun li l-Komunità tikkonkludi l-Ftehim,
IDDEĊIEDA KIF ĠEJ:
Artikolu 1
Il-Ftehim dwar l-Għasafar ta' l-Ilma Migratorji Afro-Ewroasjatiċi, minn hawn 'il quddiem imsejjaħ il-“Ftehim”, huwa b'dan approvat f'isem il-Komunità.
It-test tal-Ftehim huwa mehmuż ma’ din id-Deċiżjoni.
Artikolu 2
Il-President tal-Kunsill huwa awtorizzat jaħtar persuna jew persuni bis-setgħa li jiddepożitaw l-istrument ta' approvazzjoni mal-Gvern tar-Renju ta' l-Olanda, bħala Depożitarju tal-Ftehim, skond l-Artikolu XVII tal-Ftehim.
Artikolu 3
1. Fir-rigward ta' kwistjonijiet li jaqgħu fl-ambitu tal-kompetenza tal-Komunità, il-Kummissjoni hija awtorizzata tapprova, f'isem il-Komunità, l-emendi lill-Annessi mal-Ftehim adottati skond l-Artikolu X(5) tal-Ftehim.
2. Il-Kummissjoni għandha tkun assistita fit-twettiq ta' dan il-kompitu minn kumitat speċjali maħtur mill-Kunsill.
3. L-awtorizzazzjoni msemmija fil-paragrafu 1 għanda tkun limitata għal dawk l-emendi li huma konsistenti mal-liġi Komunitarja u li ma jinvolvu ebda modifika tagħha dwar il-konservazzjoni ta' l-għasafar salvaġġi u ta' l-habitat naturali tagħhom.
4. Kull meta xi emenda li ssir lill-Annessi mal-Ftehim ma tiġix implementata skond il-liġi Komunitarja relevanti fi żmien disgħin ġurnata mid-data ta' l-adozzjoni tagħha fil-Laqgħa tal-Partijiet, il-Kummissjoni, b'notifika bil-miktub lid-Depożitur, għanda ddaħħal riserva fir-rigward ta' dik l-emenda skond l-Artikolu X(6) tal-Ftehim qabel l-iskadenza ta' dak il-perjodu ta' disgħin ġurnata. Fejn l-emenda tiġi sussegwentement implementata, il-Kummissjoni għandha tirtira n-notifika mingħajr dewmien.
Artikolu 4
Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea.
Magħmul fi Brussell, nhar it-18 ta’ Lulju 2005.